Broj: 711-I-1413-P-222-20/21-10-8

Zagreb, 27. kolovoza 2021.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Dragana Kovačevića, predsjednika Uprave trgovačkog društva Jadranski naftovod d.d. do 25. rujna 2020.g.**, **zastupanog po punomoćniku Ivi Farčiću, odvjetniku iz Zagreba, Baštijanova 2a,** pokrenutom Odlukama Povjerenstva broj: 711-I-1796-P-222/20-02-8 od 12. studenoga 2020.g. i broj: 711-I-953-P-222-20/21-08-8 od 21. svibnja 2021.g., na 139. sjednici, održanoj dana 27. kolovoza 2021.g., donosi sljedeću:

**ODLUKU**

1. **Propustom prijenosa upravljačkih prava na temelju udjela u vlasništvu trgovačkih društava FINKOR d.o.o. i RAŠELJKE d.o.o. na povjerenika u razdoblju od 10. veljače 2012.g. kada je stupio na dužnost predsjednika Uprave trgovačkog društva JADRANSKI NAFTOVOD d.d. (u daljnjem tekstu: JANAF d.d.) do 14. veljače 2020.g. kada su upravljačka prava prenesena na Zajednički odvjetnički ured Vanja Peh i Jelena Batarelo iz Zagreba te propustom** **prijenosa upravljačkih prava na temelju udjela u vlasništvu trgovačkog društva CENTAR EKONOMSKOG RAZVOJA – CER d.o.o. u razdoblju od 10. veljače 2012.g. do dana donošenja ove Odluke, dužnosnik Dragan Kovačević, predsjednik Uprave trgovačkog društva JANAF d.d. do 25. rujna 2020.g., počinio je povredu članka 16. stavka 1. ZSSI-a.**
2. **Za povredu ZSSI-a opisanu pod točkom I. izreke ove Odluke dužnosniku Draganu Kovačeviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 104. sjednici, održanoj 12. studenoga 2020.g., pokrenulo postupak za odlučivanje o sukobu interesa protiv dužnosnika Dragana Kovačevića, predsjednika Uprave trgovačkog društva JANAF d.d. do 25. rujna 2020.g., zbog moguće povrede članka 16. stavka 1. ZSSI-a, koja proizlazi iz propusta dužnosnika da za vrijeme obnašanja navedene dužnosti prenese upravljačka prava na temelju udjela u vlasništvu (temeljnom kapitalu) trgovačkih društava FINKOR d.o.o. i RAŠELJKE d.o.o., koji su veći od 0,5%, na drugu osobu ili posebno tijelo (povjerenika).

Na odluku o pokretanju postupka dužnosnik je, zastupan po punomoćniku Ivi Farčiću, u zakonom propisanom roku, dostavio očitovanje u kojem se u bitnome navodi da je dužnosnik s odvjetnikom Robertom Šoštarićem zaključio ugovor u vrijeme kada sama procedura prijenosa upravljačkih prava nije bila u dovoljnoj mjeri razrađena te su se stoga u ugovoru nalazile određene nedorečenosti. Međutim, nesporno je da je dužnosnik na g. Šoštarića prenio sva upravljačka prava na svim društvima u kojima je nositelj udjela, kako se to u ugovoru i navodi. U očitovanju se nadalje navodi da je dužnosnik svoja upravljačka prava koja proizlaze iz poslovnih udjela u trgovačkim društvima FINKOR d.o.o. i RAŠELJKE d.o.o. s danom 10. veljače 2020.g. prenio na odvjetnika Vanju Peh iz Zagreba. U privitku očitovanja dostavljena je potvrda o prijenosu upravljačkih prava.

Povjerenstvo je nadalje na 127. sjednici održanoj 21. svibnja 2021.g. donijelo odluku o pokretanju postupka za odlučivanje o sukobu interesa protiv dužnosnika Dragana Kovačevića zbog moguće povrede članka 16. stavka 1. ZSSI-a, koja proizlazi iz propusta dužnosnika da za vrijeme obnašanja dužnosti predsjednika Uprave trgovačkog društva JANAF d.d. prenese upravljačka prava na temelju udjela u vlasništvu (temeljnom kapitalu) trgovačkog društva CENTAR EKONOMSKOG RAZVOJA – CER d.o.o., koji su veći od 0,5%, na drugu osobu ili posebno tijelo (povjerenika).

Na odluku o pokretanju postupka dužnosnik se također očitovao putem svog punomoćnika Ive Farčića te se u očitovanju u bitnome navodi da je JANAF d.d. dioničko društvo u mješovitom vlasništvu s većinskim državnim kapitalom te je struktura dioničara sljedeća: Hrvatski zavod za mirovinsko osiguranje (u daljnjem tekstu: HZMO) 37,26% dionica, Centar za restrukturiranje i prodaju (u daljnjem tekstu: CERP) 26,28% dionica, Ministarstvo državne imovine 14,97% dionica, INA – Industrija nafte d.d. 11,80% dionica, Hrvatska elektroprivreda d.d. 5,36% dionica te OTP banka d.d., Addiko Bank d.d., Zagrebačka banka d.d., UNION d.d. i drugi mali dioničari s ukupno 5% dionica.

S obzirom na navedeno Dragan Kovačević ne spada u opis članka 3. stavka 1. točke 37. ZSSI-a koji govori da su dužnosnici u smislu toga Zakona predsjednici i članovi uprava trgovačkih društava koja su u većinskom državnom vlasništvu. Naime, iz strukture trgovačkog društva JANAF d.d. vidljivo je da država ima vlasništvo na 14,97% dionica te dužnosnik stoga nije u obvezi podnositi izvješća o imovinskom stanju. U očitovanju se još navodi da je društvo, u odnosu na koje je pokrenut postupak, predano na upravljanje Robertu Šoštariću te se predlaže provesti dokaz grafološkim vještačenjem.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava u većinskom državnom vlasništvu dužnosnici u smislu toga Zakona. Uvidom u Registar dužnosnika Povjerenstvo je utvrdilo da je Dragan Kovačević obnašao dužnost predsjednika Uprave trgovačkog društva JANAF d.d. u tri uzastopna mandata, i to od 10. veljače 2012.g. do 10. veljače 2016.g., zatim od 11. veljače 2016.g. do 11. veljače 2020.g. te od 12. veljače 2020.g. do 25. rujna 2020.g. Dragan Kovačević je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Uvidom u podatke upisane u sudski registar Trgovačkog suda u Zagrebu utvrđeno je da je pod matičnim brojem subjekta: 080272478 upisano je trgovačko društvo RAŠELJKE d.o.o., OIB: 36971387052. Dužnosnik Dragan Kovačević bio je upisan je kao jedan od osnivača/članova toga društva od 28. prosinca 2010.g. do 1. srpnja 2021.g.

U sudskom registru istog trgovačkog suda pod matičnim brojem subjekta 080157524, OIB: 31122192410 upisano je trgovačko društvo FINKOR d.o.o. Kao osnivači/članovi tog trgovačkog društva upisani su dužnosnik Dragan Kovačević i trgovačko društvo CENTAR EKONOMSKOG RAZVOJA – CER d.o.o.

Nadalje, u sudskom registru Trgovačkog suda u Zagrebu pod matičnim brojem subjekta 080666383, OIB: 72733128721 upisano je trgovačko društvo CENTAR EKONOMSKOG RAZVOJA – CER d.o.o. Kao jedini osnivač/član toga trgovačkog društva upisan je dužnosnik Dragan Kovačević.

Uvidom u arhivu imovinskih kartica utvrđeno je da je dužnosnik Dragan Kovačević dana 8. svibnja 2012.g. podnio imovinsku karticu za početak mandata te je u navedenoj kartici, uz ostale podatke, naveo 100% udjela u vlasništvu trgovačkog društva FINKOR d.o.o. i CER d.o.o. te 5% udjela u vlasništvu trgovačkog društva RAŠELJKE d.o.o. Dužnosnik je također naveo da je upravljačka prava na temelju udjela u vlasništvu trgovačkih društava FINKOR d.o.o. i CER d.o.o. prenio na povjerenika.

Nakon podnošenja imovinske kartice za početak mandata od 8. svibnja 2012.g., dužnosnik je na traženje Povjerenstva, dana 14. lipnja 2012.g. dostavio Ugovor o prijenosu prava na poslovnim udjelima sklopljen s Odvjetničkim društvom Šoštarić, Savska 10, Zagreb. Člankom 1. navedenog Ugovora određeno je da temeljem članka 16. ZSSI-a dužnosnik Dragan Kovačević sve svoje poslovne udjele u trgovačkim društvima prenosi na Odvjetničko društvo Šoštarić d.o.o., koje će u svoje ime, a za račun Dragana Kovačevića držati poslovne udjele. Navedeni Ugovor potpisan je od strane dužnosnika Dragana Kovačevića i odvjetnika Roberta Šoštarića koji je isti potpisao u ime Odvjetničkog društva Šoštarić. Uvidom u predmetni Ugovor utvrđeno je da isti nije datiran niti se u Ugovoru navode tvrtka, OIB ili bilo koji drugi podatak iz kojeg bi proizlazilo na koja se trgovačka društva ugovor odnosi.

Dužnosnik je nadalje podnio imovinsku karticu dana 4. ožujka 2020.g. povodom ponovnog imenovanja na dužnost predsjednika Uprave trgovačkog društva JANAF d.d. u kojoj je u dijelu podataka o poslovnim udjelima, dionicama i vrijednosnim papirima u poslovnim subjektima naveo trgovačko društvo FINKOR d.o.o. u 100% vlasništvu i trgovačko društvo RAŠELJKE d.o.o. u kojem ima 5% udjela u vlasništvu. Za oba trgovačka društva dužnosnik je naveo da je upravljačka prava na temelju udjela u vlasništvu (temeljnom kapitalu) tih trgovačkih društava prenio na Odvjetnički ured Šoštarić.

Na zahtjev Povjerenstva, odvjetnik Robert Šoštarić, Savska cesta 10, Zagreb, dostavio je očitovanje putem elektroničke pošte dana 29. rujna 2020.g. u kojem navodi da ne postoji ugovor o prijenosu upravljačkih prava na temelju vlasničkih udjela u trgovačkom društvu RAŠELJKE d.o.o., kao ni na temelju vlasničkih udjela u trgovačkom društvu FINKOR d.o.o., na njegov odvjetnički ured.

Na dodatni zahtjev Povjerenstva da se očituje je li sklopio Ugovor o prijenosu prava na poslovnim udjelima sa dužnosnikom Draganom Kovačevićem koji mu je dostavljen na uvid, odvjetnik Robert Šoštarić dostavio je očitovanje od 30. travnja 2021.g. u kojem navodi da ne može ni potvrditi niti isključiti da je paraf na navedenom ugovoru sklopljenom s dužnosnikom Draganom Kovačevićem njegov, no ističe da nije sastavljao navedeni tekst ugovora, da ugovor ne upućuje na datum kada je isti potencijalno bio sklopljen, da se u ugovoru ne navodi o kojim trgovačkim društvima se radi niti ga je itko ikada iz bilo kojeg trgovačkog društva u Republici Hrvatskoj kontaktirao vezano za izvješće o poslovanju društva. Nadalje, iz ugovora je vidljivo da isti, ne samo da nije sastavljen u obliku javnobilježničke isprave, nego ne sadrži bitne elemente nužne za ispunjenje svrhe takvog ugovora. Naime, datum sklapanja ugovora i popis društava na koja bi se ugovor trebao odnositi, kao i OIB stranaka koji se ne navodi u ugovoru, predstavljaju bitne sastojke ugovora bez kojih svrha ovakvog ugovora nije mogla biti ispunjena.

 Povjerenstvo je također izvršilo uvid u potvrdu o prijenosu upravljačkih prava koja je dostavljena u očitovanje na odluku o pokretanju postupka, a kojom dužnosnik prenosi upravljačka prava koja ima kao suosnivač u trgovačkom društvu FINKOR d.o.o. iz Zagreba, OIB: 31122192410 te u trgovačkom društvu RAŠELJKE d.o.o. iz Novske, OIB: 36971387052 na Zajednički odvjetnički ured Vanja Peh i Jelena Batarelo iz Zagreba, s danom 14. veljače 2020.g. Navedena potvrda datirana je 14. veljače 2020.g., a potpisana je od strane dužnosnika i odvjetnika Vanje Peha iz Zajedničkog odvjetničkog ureda Vanja Peh i Jelena Batarelo.

Nastavno na ovako utvrđeno činjenično stanje, Povjerenstvo obrazlaže da ZSSI-om nije propisana forma prijenosa upravljačkih prava na temelju udjela u vlasništvu trgovačkih društava, međutim da bi ugovor kojim se prenose upravljačka prava na povjerenika bio valjan i provediv, isti nužno mora sadržavati osnovne podatke o strankama te podatke o nazivu (tvrtki) i OIB-u trgovačkih društava u kojima dužnosnik ima udjele u vlasništvu iz kojih proizlaze upravljačka prava koja se istim ugovorom prenose, kao i datum prijenosa upravljačkih prava. Ugovor koji je dužnosnik Dragan Kovačević dostavio Povjerenstvu dana 14. lipnja 2012.g. ne sadrži navedene podatke te iz istog nije moguće utvrditi na koja se trgovačka društva odnosi niti kada je isti sklopljen.

Povjerenstvo dodatno obrazlaže da se u članku 1. navedenog Ugovora navodi da dužnosnik prenosi sve svoje poslovne udjele u trgovačkim društvima, a ne upravljačka prava koja proizlaze iz poslovnih udjela te se stoga uopće sa sigurnošću ne može utvrditi je li volja stranaka prilikom sklapanja navedenog ugovora bila usmjerena na prijenos upravljačkih prava ili prijenos poslovnih udjela, pri čemu je člankom 412. stavkom 3. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) propisano da je za prijenos poslovnog udjela potreban ugovor sklopljen u obliku javnobilježničkog akta ili privatne isprave koju potvrdi javni bilježnik ili sudska odluka koja zamjenjuje takav ugovor.

S obzirom na navedeno Povjerenstvo smatra da dokument pod nazivom „Ugovor o prijenosu prava na poslovnim udjelima“ koji je dužnosnik dostavio Povjerenstvu uz dopis zaprimljen u Povjerenstvu dana 14. lipnja 2012.g. ne predstavlja valjani ugovor o prijenosu upravljačkih prava na temelju udjela u vlasništvu trgovačkih društava FINKOR d.o.o., RAŠELJKE d.o.o. i CENTAR EKONOMSKOG RAZVOJA – CER d.o.o. na povjerenika te je stoga utvrđeno da prijenos upravljačkih prava nije niti izvršen.

Nadalje, u odnosu na navod dužnosnika da trgovačko društvo JANAF d.d. nije društvo u većinskom državnom vlasništvu te stoga dužnosnik nije obvezan postupati sukladno odredbama ZSSI-a, Povjerenstvo ističe da je dana 17. studenoga 2016.g. donijelo Zaključak broj: 711-I-1493-IK-1333/16-01-11 u kojem se konstatira da su predsjednik i članovi Uprave trgovačkog društva JANAF d.d. dužnosnici u smislu članka 3. stavka 1. točke 41. ZSSI-a. U obrazloženju istog Zaključka navodi se da je uvidom u podatke prvih 10 računa s najvećom količinom vrijednosnog papira, koje vodi Središnje klirinško depozitarno društvo d.d., utvrđeno da 37,26% dionica trgovačkog društva JANAF d.d. drži Centar za restrukturiranje i prodaju (u daljnjem tekstu CERP) za imatelja HZMO, 26,28% drži CERP, 10,66% Državni ured za upravljanje državnom imovinom za Republiku Hrvatsku te 4,30% CERP za Državnu agenciju za osiguranje štednih uloga i sanaciju banaka. Nadalje se ukazuje na relevantne odredbe tada važećeg Zakona o upravljanju i raspolaganju imovinom u vlasništvu Republike Hrvatske („Narodne novine“, broj: 94/13. i 18/16.) kojim je u članku 3. stavku 1. definirano da državnu imovinu čine: 1) dionice i poslovni udjeli u trgovačkim društvima čiji je imatelj Republika Hrvatska, 2) nekretnine čiji je vlasnik Republika Hrvatska, a čije je upravljanje i raspolaganje uređeno ovim i posebnim zakonima, 3) dionice i poslovni udjeli u trgovačkim društvima čiji je imatelj Hrvatski zavod za mirovinsko osiguranje, 4) dionice i poslovni udjeli u trgovačkim društvima čiji je imatelj Državna agencija za osiguranje štednih uloga i sanaciju banaka, a koje je stekla u postupku sanacije i privatizacije banaka, 5) dionice i poslovni udjeli u trgovačkim društvima te nekretnine čiji su imatelji odnosno vlasnici zavodi i druge pravne osobe čiji je osnivač Republika Hrvatska, 6) dosadašnja imovina Agencije za upravljanje državnom imovinom (u daljnjem tekstu: AUDIO) koja je stečena na temelju članka 49. stavka 3. Zakona o upravljanju državnom imovinom („Narodne novine“, broj: 145/10. i 70/12.), a u obliku pokretnina i potraživanja i 7) druga imovina.

U navedenom Zaključku se nadalje ukazuje na članak 14. stavak 2. ranije važećeg Zakona o upravljanju državnom imovinom kojim je bilo propisano da AUDIO upravlja dionicama i poslovnim udjelima u trgovačkim društvima čiji je imatelj Republika Hrvatska, HZMO i DAB. Upravljanje dionicama i poslovnim udjelima u trgovačkim društvima obuhvaća posjedovanje, stjecanje, uporabu, korištenje i raspolaganje dionicama i poslovnim udjelima u trgovačkim društvima, te ostvarivanje prava dioničara ili članova društva sukladno propisima koji uređuju prava i obveze članova trgovačkih društava. Zakonom o upravljanju i raspolaganju imovinom u vlasništvu Republike Hrvatske ovlasti, obveze i načini upravljanja dionicama preneseni su s AUDIO-a na novoosnovanu ustanovu Centar za restrukturiranje i prodaju, koja je sukladno članku 25. tog Zakona, izravni pravni slijednik AUDIO.

Razmatrajući ukupni udio dionica trgovačkog društva JANAF d.d., a čiji imatelji su CERP, DAB, Republika Hrvatska i HZMO, Povjerenstvo je navedenim Zaključkom utvrdilo da udio od 78,5 % u temeljnom kapitalu trgovačkog društva JANAF d.d. predstavlja imovinu Republike Hrvatske te su stoga predsjednik i članovi uprave trgovačkog društva JANAF d.d. dužnosnici u smislu ZSSI-a.

Povjerenstvo je nadalje izvršilo uvid u podatke prvih 10 računa s najvećom količinom vrijednosnog papira u trgovačkom društvu JANAF d.d. na dan donošenja ove Odluke te je utvrđeno da 37,26% dionica drži Ministarstvo prostornog uređenja, graditeljstva i državne imovine/HZMO, 26,28% dionica drži CERP, dok 14,97% dionica drži Ministarstvo prostornog uređenja, graditeljstva i državne imovine/Republika Hrvatska.

Također je izvršen uvid u odredbe Zakona o upravljanju državnom imovinom („Narodne novine“ broj 52/18.) koji je na snazi od 14. lipnja 2018.g. i kojim je, u članku 3. stavku 1. podstavku 1., propisano da pojam „državna imovina“ koji se koristi u tom Zakonu podrazumijeva dionice i udjele u trgovačkim društvima čiji je imatelj Republika Hrvatska, HZMO te Državna agencija za osiguranje štednih uloga i sanaciju banaka ako ih je stekla u postupku sanacije i privatizacije banaka. Nadalje, člankom 22. istog Zakona propisno da je jedna od djelatnosti CERP-a upravljanje u svojstvu zakonskog zastupnika dionicama i udjelima, odnosno osnivačkim pravima, čiji je imatelj ili ovlaštenik Republika Hrvatska, ako se ta imovina odnosi na pravne osobe koje nisu od posebnog interesa za Republiku Hrvatsku.

S obzirom da je Zakonom o upravljanju državnom imovinom izričito propisano da se državnom imovinom podrazumijevaju dionice i udjele u trgovačkim društvima čiji imatelj je Republika Hrvatska i HZMO te da je Zakonom propisano kako je u nadležnosti CERP-a upravljanje u svojstvu zakonskog zastupnika dionicama i udjelima, odnosno osnivačkim pravima, čiji je imatelj ili ovlaštenik Republika Hrvatska, nedvojbeno je da udio od 37,26% dionica trgovačkog društva JANAF d.d. koje Ministarstvo prostornog uređenja, graditeljstva i državne imovine drži za HZMO te 14,97% dionica koje isto Ministarstvo drži za Republiku Hrvatsku, kao i 26,28% dionica koje drži CERP, odnosno ukupno 78,51% dionica predstavlja državnu imovinu te je stoga trgovačko društvo JANAF d.d. nedvojbeno u većinskom državnom vlasništvu, a članovi Uprave toga društva smatraju se dužnosnicima u smislu ZSSI-a.

Slijedom svega navedenoga, utvrđeno je kako dužnosnik Dragan Kovačević za vrijeme obnašanja dužnosti predsjednika Uprave trgovačkog društva JANAF d.d. nije prenio upravljačka prava na temelju udjela u vlasništvu trgovačkih društava FINKOR d.o.o. i RAŠELJKE d.o.o. na povjerenika, i to u razdoblju od 10. veljače 2012.g. kada je stupio na dužnost predsjednika Uprave trgovačkog društva JANAF d.d. do 14. veljače 2020.g. kada su upravljačka prava prenesena na Zajednički odvjetnički ured Vanja Peh i Jelena Batarelo iz Zagreba, niti je na povjerenika prenio upravljačka prava na temelju udjela u vlasništvu trgovačkog društva CENTAR KONOMSKOG RAZVOJA – CER d.o.o. u razdoblju od 10. veljače 2012.g. do dana donošenja ove Odluke, čime je počinio povredu članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je utvrđena povreda ZSSI-a trajala za cijelo vrijeme obnašanja dužnosti, odnosno više od 8 godina.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Kao okolnost koja ukazuje na nužnost izricanja sankcije veće od zakonom propisanog minimuma Povjerenstvo je uzelo u obzir činjenicu da dužnosnik nije prenio upravljačka prava u tri trgovačka društva. Kao okolnost koja ublažava težinu povrede odredbi ZSSI-a te upućuju na potrebu izricanja sankcije bliže zakonom propisanom minimumu Povjerenstvo je uzelo u obzir okolnost da je dužnosnik u dva trgovačko društva prenio upravljačka prava i prije pokretanja ovog postupka.

Slijedom navedenog kao primjerena sankcija utvrđuje se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 3.000,00 kn, koja će trajati 3 mjeseci te će se izvršiti u 3 jednaka uzastopna mjesečna obroka, svaki u pojedinačnom mjesečnom iznosu od 1000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

Dužnosnik Dragan Kovačević, putem odvjetnika Ive Farčića, Baštijanova 2a, Zagreb

Objava na internetskoj stranici Povjerenstva

Pismohrana